b"\n_START_ARTICLE_\nZampa\n_START_SECTION_\nHist\xc3\xb2ria de representacions\n_START_PARAGRAPH_\nZampa va ser estrenada a Par\xc3\xads el 3 de maig de 1831 al teatre Op\xc3\xa9ra-Comique (Salle Ventadour), on esdevingu\xc3\xa9 popular, arribant el 1877 a un nombre de 500 representacions. Tanmateix, en el segle XX va desapar\xc3\xa8ixer del repertori habitual dels teatres d'\xc3\xb2pera. Va ser tamb\xc3\xa9 popular a Alemanya i a It\xc3\xa0lia. Les parts de text parlades de la primera versi\xc3\xb3 van ser m\xc3\xa9s tard substitu\xc3\xafdes per recitatius. Va ser estrenada als Estats Units d'Am\xc3\xa8rica el 16 de febrer de 1833 al Th\xc3\xa9\xc3\xa2tre d'Orl\xc3\xa9ans de Nova Orleans, i a Anglaterra el 19 d'abril de 1833, al King's Theatre de Londres. Va arribar al Gran Teatre del Liceu de Barcelona el 23 d'abril de 1848. L'\xc3\xb2pera va ser reestrenada a l'Op\xc3\xa9ra-Comique de Par\xc3\xads el mar\xc3\xa7 de 2008 sota la direcci\xc3\xb3 de William Christie en una producci\xc3\xb3 de Macha Make\xc3\xafeff i J\xc3\xa9r\xc3\xb4me Deschamps.\n_START_SECTION_\nArgument\n_START_PARAGRAPH_\nL'acci\xc3\xb3 es desenvolupa a M\xc3\xa9lazzo, Sic\xc3\xadlia. \xc3\x88poca: segle XVI.\n_START_SECTION_\nContext inicial\n_START_PARAGRAPH_\nEl jove compte de Monza, havent-hi dissipat la fortuna familiar i sedu\xc3\xaft i abandonat l'Alice Manfredi, marxa per esdevenir un pirata de mar, adoptant el nom de Zampa. Alice Manfredi, viatjant a la recerca del seu amant tra\xc3\xafdor, es acollida i protegida per Lugano, un comerciant adinerat. Alice mor poc despr\xc3\xa9s, amb el cor trencat. Lugano ordena que es construeixi una est\xc3\xa0tua de marbre al seu palau. Aquesta est\xc3\xa0tua \xc3\xa9s venerada per la gent local com a una santa.\n_START_SECTION_\nActe 1\n_START_PARAGRAPH_\nCamille, filla de Lugano, es prepara per casar-se amb l'Alphonse, el fill m\xc3\xa9s jove de la fam\xc3\xadlia Monza, qui mai ha conegut el seu germ\xc3\xa0 gran (Zampa). Just llavors Zampa arriba a escena, disfressat. Tothom creu que \xc3\xa9s a una pres\xc3\xb3 en espera de ser executat, per\xc3\xb2 en realitat ha fugit i acaba de segrestar Lugano. Ara arriba al palau per a reclamar un rescat per l'alliberament de Lugano._NEWLINE_Zampa queda captivat per la bellesa de Camille i exigeix que li sigui entregada com a preu de la vida de Lugano. Per salvar el seu pare, Camille es veu obligada a trencar el seu comprom\xc3\xads amb Alphonse, qui surt de l'escena capturat tamb\xc3\xa9 pels pirates. A Zampa li acompanyen ara els seus pirates. Prenen possessi\xc3\xb3 del palau i ordenen a Dandolo, l'administrador del castell, que prepari les habitacions per ells i que els porti vi. Durant la festa que s'esdev\xc3\xa9, Daniel, el primer company de Zampa, observa l'est\xc3\xa0tua d'Alice. Per fer una broma, Zampa col\xc2\xb7loca un anell al dit de marbre d'Alice i la declara com la seva promesa per aquella nit. Tanmateix, quan intenta treure l'anell, la m\xc3\xa0 de l'est\xc3\xa0tua es tanca, quedant tots aterrits, excepte Zampa.\n_START_SECTION_\nActe 2\n_START_PARAGRAPH_\nL'endem\xc3\xa0, Zampa porta Camille a l'altar. Al passar pel llindar de la capella, l'est\xc3\xa0tua d'Alice apareix i amena\xc3\xa7a Zampa. Un altre cop, Zampa es resisteix a mostrar-se alarmat per l'est\xc3\xa0tua. Ara entra en escena Ritta, la companya de Camille, mostrant-se perplexa per dos motius: primer perqu\xc3\xa8 Camille \xc3\xa9s a punt de casar-se amb un desconegut, tot i que aparentment a contracor; i segon perqu\xc3\xa8 tampoc ni el pare de la n\xc3\xbavia, Lugano, ni l'anterior prom\xc3\xa8s, Alphonse, s\xc3\xb3n all\xc3\xa0.\xc2\xa0Llavors Ritta veu a Daniel, el seu marit suposadament mort; aix\xc3\xb2 la porta a un dilema, ja que Dandolo l'ha estat acorralant, i ella el troba atractiu._NEWLINE_La trama c\xc3\xb2mica d'aquest trio continua a la seva manera a trav\xc3\xa9s de la resta de la hist\xc3\xb2ria. Alphonse apareix, despr\xc3\xa9s d'escapar-se dels pirates, i reconeix Zampa com el cap dels pirates. Quan est\xc3\xa0 a punt de denunciar Zampa, arriba un perd\xc3\xb3 del virrei: Zampa rebr\xc3\xa0 la seva llibertat a condici\xc3\xb3 que ell i els seus homes vagin a combatre als turcs. Malgrat tot aix\xc3\xb2, la cerim\xc3\xb2nia segueix endavant i Zampa i la desconsolada Camille s\xc3\xb3n casats.\n_START_SECTION_\nActe 3\n_START_PARAGRAPH_\nDesesperat, Alphonse arriba de nit per acomiadar-se de la desolada Camille. Alphonse decideix matar Zampa, per\xc3\xb2 de cop s'adona de que Zampa \xc3\xa9s de fet el seu germ\xc3\xa0 gran perdut i que, conseg\xc3\xbcentment, \xc3\xa9s incapa\xc3\xa7 de matar-lo. Surt llavors de l'habitaci\xc3\xb3 de Camille._NEWLINE_Zampa i Camille queden finalment sols. Tanmateix, en el gir fatal final de la hist\xc3\xb2ria, quan Zampa intenta abra\xc3\xa7ar Camille, l'est\xc3\xa0tua d'Alice Manfredi apareix un altre cop entre ells i arrossega Zampa amb ella a l'infern (aquesta part de la trama \xc3\xa9s clarament una refer\xc3\xa8ncia al final del Don Giovanni de Mozart, i tamb\xc3\xa9 t\xc3\xa9 una certa semblan\xc3\xa7a amb La V\xc3\xa9nus d'Ille de M\xc3\xa9rim\xc3\xa9e)."